प्रधानमंत्री कार्यालय
फ्रांस के राष्ट्रपति के साथ संयुक्त प्रेस वार्ता में प्रधानमंत्री श्री नरेन्द्र मोदी का प्रेस वक्तव्य
Your Excellency और मेरे प्रिय मित्र राष्ट्रपति मैक्रों,
दोनों देशों के delegates,
मीडिया के साथियों,
नमस्कार!
पेरिस जैसे खूबसूरत शहर में इस गर्मजोशी भरे स्वागत के लिए मैं राष्ट्रपति मैक्रों का आभार प्रकट करता हूँ। फ्रांस के लोगों को राष्ट्रीय दिवस के लिए बहुत शुभकामनाएं भी देता हूँ। यह दिवस विश्व में liberty, equality और fraternity जैसे मूल्यों का प्रतीक माना जाता है। ये मूल्य, हमारे दो लोकतान्त्रिक देशों के संबंधों का भी मुख्य आधार हैं। आज मुझे इस उत्सव में मुख्य अतिथि के रूप में शामिल होने का गौरव मिला।मुझे ख़ुशी है कि इस अवसर की शोभा और गरिमा बढ़ाने के लिए भारत की तीनो सेनाओं की टुकड़ियों ने भाग लिया। भारतीय राफेल एयरक्राफ्ट का fly past भी हम सबने देखा। हमारी नौसेना का जहाज़ भी फ्रांस के पोर्ट पर मौजूद था। यानि जल, थल और नभ में हमारे बढ़ते सहयोग की एक शानदार तस्वीर हमें एक साथ देखने को मिली। कल राष्ट्रपति मैक्रों ने मुझे फ़्रांस के सर्वश्रेष्ठ राष्ट्रीय पुरस्कार से सम्मानित किया।यह सम्मान 140 करोड़ भारतवासियों का सम्मान है।
Friends,
हम अपनी Strategic Partnership की पच्चीसवीं वर्षगांठ मना रहे हैं। बीते पच्चीस वर्षों के मज़बूत आधार पर हम आने वाले पच्चीस वर्षों के लिए रोडमैप तैयार कर रहे हैं। इसमें bold और महत्वाकांक्षी लक्ष्य निर्धारित किये जा रहे हैं। भारत के लोगों ने भी इस कालखंड में एक विकसित देश बनाने का संकल्प लिया है। इस यात्रा में हम फ्रांस को एक natural partner के रूप में देखते हैं। दो दिनों में, हमें आपसी सहयोग के सभी क्षेत्रों पर विस्तार से बात करने का अवसर मिल रहा है। आर्थिक संबंधों को और सुदृढ़ करना हमारी साझा प्राथमिकता है।
Renewable Energy, Green Hydrogen, Artificial Intelligence, semiconductors, cyber, डिजिटल टेक्नोलॉजी जैसे क्षेत्रों में सहयोग बढ़ाने के लिए हम नए initiatives की पहचान कर रहे हैं। भारत के UPI यानि unified payments interface को फ्रांस में launch करने पर समझौता हुआ है। हम दोनों देशों के start-up और इनोवेशन ecosystem को आपस में जोड़ने पर बल दे रहे हैं। समान विचारधारा वाले देशों के साथ मिलकर हमें technology supply chains के लोकतांत्रिकरण के लिए लगातार काम करना चाहिए। Climate Change और पर्यावरण सुरक्षा हमारी साझा और मुख्य प्राथमिकता रही है। इस दिशा में हमने पहले ही International Solar Alliance स्थापित किया था, जो अब एक movement बन गया है। हम अब blue economy और ocean governance के roadmap पर तेजी से काम करना चाहते हैं। Single use प्लास्टिक के खिलाफ हम एक साझा पहल पर आगे बढ़ेंगे। इंडियन ऑयल और फ़्रांस की टोटाल कंपनी में LNG के निर्यात के लिए हुए जो long term agreemment हुआ है मैं उसका स्वागत करता हूं। इससे हमारे clean energy transition के लक्ष्यों को बल मिलेगा। अब से कुछ देर बाद हम भारत-फ्रांस CEOs फोरम में भी भाग लेंगे। दोनों देशों के बिज़नेस प्रतिनिधियों के साथ आर्थिक सहयोग मजबूत करने पर विस्तार से चर्चा होगी।
Friends,
रक्षा सहयोग हमारे संबंधों का एक मज़बूत स्तंभ रहा है। यह दोनों देशों के बीच गहरे आपसी विश्वास का प्रतीक है। Make in India और "आत्मनिर्भर भारत” में फ़्रांस एक अहम पार्टनर है। आज हम, रक्षा के क्षेत्र में भारत में नई टेक्नोलॉजी के co-production और co-development पर बात करेंगे। सबमरीन हो या फिर नौसेना के जहाज, हम चाहते हैं कि मिलकर केवल अपनी ही नहीं, तीसरे मित्र देशों की ज़रूरतों को भी पूरा करने के लिए काम करें। हमारी defense space agencies के बीच सहयोग बढ़ाने की संभावनाएं हैं। फ़्रांस की कंपनियों द्वारा MRO facilities, स्पेयर पार्ट्स, हेलीकॉप्टर के लिए इंजन का प्रोडक्शन भी भारत में किये जाने पर हम आगे बढ़ रहे हैं। हम इसमें हमारे सहयोग को और सशक्त करने पर बल देंगे। Civil nuclear क्षेत्र में सहयोग को आगे बढ़ाते हुए, हम Small and Advanced Modular Reactors में सहयोग की सम्भावना पर चर्चा करेंगे। आज भारत में चंद्रयान के सफल लॉन्च पर पूरा भारत उत्साहित हैं। यह हमारे वैज्ञानिकों की बड़ी उपलब्धि है। अंतरिक्ष के क्षेत्र में भारत और फ्रांस का पुराना और गहरा सहयोग है। हमारी space agencies के बीच नए समझौते हुए हैं। इसमें satellite launch services, समुद्र और धरती के तापमान और वातावरण को मॉनिटर करने के लिए TRISHNA  satellite बनाने का काम शामिल है। Space based Maritime Domain Awareness जैसे क्षेत्रों में भी हम अपना सहयोग बढ़ा सकते हैं।
Friends,
भारत और फ्रांस के बीच लंबे समय से गहरे people to people contact रहे हैं। हमारी आज की चर्चाओं से ये संबंध और मज़बूत होंगे। हम फ़्रांस के दक्षिण में, मारसे शहर में नया भारतीय consulate खोलेंगे। फ्रांस में पढ़े हुए भारतीय मूल के लोगों के लिए long term वीजा देने के निर्णय का हम स्वागत करते हैं। हम फ्रांस के विश्वविद्यालयों को भारत में अपने कैंपस स्थापित करने के लिए आमंत्रित करते हैं। दिल्ली में बनाये जाने वाले नए राष्ट्रीय म्यूजियम में फ़्रांस एक पार्टनर के रूप में जुड़ रहा है। अगले वर्ष पेरिस में होने वाले ओलंपिक्स के लिए सभी भारतीय athletes बहुत ही उत्सुक हैं। इसके सफल आयोजन के लिए मैं राष्ट्रपति मैक्रों और उनकी पूरी टीम को शुभकामनाएं देता हूँ।
Friends,
आज हम कई महत्वपूर्ण क्षेत्रीय और वैश्विक मुद्दों पर भी चर्चा करेंगे। इंडो-पैसिफ़िक के resident powers के रूप में इस क्षेत्र में शांति और स्थिरता के लिए भारत और फ्रांस की विशेष जिम्मेदारी है। हमारे सहयोग को एक रचनात्मक स्वरूप देने के लिए हम Indo-Pacific cooperation roadmap पर काम कर रहे हैं। Indo-Pacific Triangular Development Cooperation Fund के प्रस्ताव पर भी दोनों पक्ष चर्चा में हैं। इससे पूरे क्षेत्र में startups और इनोवेशन को बढ़ावा देने के नए अवसर खुलेंगे। भारत के Indo-Pacific Ocean Initiative में फ्रांस द्वारा Maritime Resource Pillar को लीड करने के निर्णय का हम स्वागत करते हैं।
Friends,
कोविड महामारी और यूक्रेन संघर्ष के प्रभाव पूरे विश्व पर पड़े हैं। Global South के देशों पर इनका विशेष रूप से नकारात्मक प्रभाव पड़ा है। यह चिंता का विषय है। इन समस्याओं के समाधान के लिए सभी देशों का एकजुट होकर प्रयास करना आवश्यक है। हमारा मानना है कि सभी विवादों का समाधान डायलॉग और डिप्लोमेसी के माध्यम से होना चाहिए। भारत स्थायी शांति की बहाली में योगदान देने के लिए तैयार है। आतंकवाद के विरुद्ध लड़ाई में भारत और फ्रांस हमेशा साथ रहे हैं। हम मानते हैं कि cross-border terrorism को समाप्त करने के लिए ठोस कार्रवाई की अवश्यक्ता है। इस दिशा में सहयोग बढ़ाने पर दोनों देश सहमत हैं।
राष्ट्रपति मैक्रों,
इस वर्ष G-20 समिट के दौरान आपका भारत में स्वागत करने के लिए मैं और सभी भारतवासी उत्सुक हैं। एक बार फिर आपकी मित्रता और मुझे दिए गए आदर-सत्कार के लिए बहुत-बहुत धन्यवाद।